ЩIэупщIэншэ мыхъу Елгъэр Кашиф и IэдакъэщIэкIхэр
Котляровхэ я тедзапIэм иджыблагъэ къыщыдэкIащ къэбэрдей литературэм и жьантIэдэс Елгъэр Кашиф и тхылъитI.
ЕЛГЪЭР Кашиф къэбэрдей литературэм зи цIэр щыIуа цIыхущ. Ар усакIуэщ, прозэрытхщ, зэдзэкIакIуэщ. 1955 гъэм, Горький Максим и цIэр зезыхьэ Литературнэ институтым щIэсу, къытрадзэн щIадзауэ щытащ абы и япэ усэхэр. 1960 гъэм адэжь щIыналъэм къэкIуэжу лэжьэн зэрыщIидзэрэ, Кашиф и къарури, и гуащIэри трегъэкIуадэ псэуныгъэм и мыхьэнэр, цIыхум гъащIэм щиубыд увыпIэр, абы и зэфIэкIыр къихутэным. И къалэмым къыщIэкI тхыгъэхэмкIэ ар цIыхухэм ядогуашэ. Езыр зыхэпсэукIа зэманыр тынш дыдэу зэрыщымытар къигъэлъэгъуэным, цIыхупсэми цIыхубэ гъащIэми щекIуэкI зэхъуэкIыныгъэхэм бгъэдыхьэкIэ узыншэ зэрыхуейм гулъытэр хуиунэтIыным елIалIэ зэпытущ Елгъэрыр зэрытхэр. Ар и IэдакъэщIэкIхэм яхуищIа псалъащхьэхэми уи фIэщ ящI: «ЩIэдзапIэ» (1964), «Сабиигъуэм и дыгъэ» (1966), «Мэз бгъуэщIым» (1969), «Подумаешь, дождь» (1969), «Пщэдджыжь хьэщIэ» (1973), «Щыуагъэ» (1988), «Лъагъуныгъэм и бзэ» (1999), къинэмыщIхэр. Тхылъ 30-м щIигъу къыщIэкIащ къэбэрдей-шэрджэс тхыбзэм хуэIэзэ нэхъыжьыфIым и къалэмыпэм.
Бегъымбар лъапIэм и псалъэр цIыхубэм я деж нихьэсын папщIэ, Кашиф 1996 гъэм КъурIэн лъапIэр анэдэлъхубзэкIэ зэридзэкIащ. Абы ипэжкIэ, 1993 гъэм, абы адыгэбзэм къригъэзэгъащ Пановэ Верэрэ Вахтин Юрийрэ ятха «Мухьэмэд бегъымбарым и гъащIэр» тхылъыр.
Дызэрыт илъэсым Елгъэр Кашиф и ныбжьыр илъэс 85-рэ ирокъу, ауэ гъэ блэкIахэм тхакIуэ Iэзэм и къалэмыпэр нэхъ жан ящIа фIэкIа, ягъэбгъунлъакъым. Абы къыхэхъуащ ныбжьым къыздихь Iущыгъэр, щIэныгъэр, Iэзагъыр.
Илъэс блэкIам ди тедзапIэм къыщыдэкIащ «Си псэм пэсщI си лъэпкъ» («Мой малый род, любезный сердцу») тхылъыр. Ар урысыбзэкIэ зэридзэкIащ Мэремкъул Ларисэ. ЗыкIэ куууэ, гугъэзагъэу, гунэсу тетхыхьащ Кашиф къызыхэкIа лъэпкъми, щхьэхуимыту уетхьэкъу и хъыбар къэIуэтэкIэм.
Иджыблагъэ ди тедзапIэм аргуэру Кашиф и лэжьыгъэщIэ къыщыдэкIащ: «Си гъуэгуанэхэр е ЗекIуэ и вакъэ лажьэркъым». Елгъэрым тхылъым фIища цIэм адыгэ псалъэжь цIэрыIуэр лъабжьэ хуэхъуащ. Гъуэгу теувам IэнэщIу, къуентхъыншэу къызэримыгъэзэжырщ абы и мыхьэнэр. Илъэс блыщIым щIигъуащ Елгъэр Кашиф журналистикэм зэрыхэтрэ. Гъуэгуанэ куэд тетащ, цIыху бжыгъэшхуэ зригъэцIыхуащ. Абыхэм я псэукIэмрэ я дуней тетыкIэмрэщ Кашиф и «къуентхъыр», тхылъыщIэм и напэкIуэцIхэм ихуахэр.
КОТЛЯРОВ Виктор.
